ན་མོ་མཉྫུ་ཤྲཱི་ཡེ།རྒྱལ་ཀུན་མཁྱེན་པའི་ཡེ་ཤེས་དཔྱིད།།གཞོན་ནུའི་གཟུགས་ཀྱིས་རྣམ་རོལ་བ།།རྗེ་བཙུན་བརྟན་པའི་འཁོར་ལོ་དང་།།དབྱེར་མེད་བླ་མའི་ཞབས་བཏུད་ནས།།མཁས་མཆོག་ཐོན་མིའི་ཐུགས་མཚོ་ལས།།བྱུང་བའི་བརྡ་སྤྲོད་ཕྱི་མོ་མཆོག།རྟགས་ཀྱི་འཇུག་པའི་སྙིང་པོའི་དོན།།མདོར་བསྡུས་ཚིག་གིས་གསལ་བར་བྱ།།སྤྱིར་ན་དབྱངས་མོ་གསལ་བྱེད་ཕོ།།དེ་ཕྱིར་ཀཱ་ལི་སུམ་ཅུ་པོ།།ཕོ་ཡི་ཡི་གེ་འབའ་ཞིག་ལ།།ནང་གསེས་སྡེ་ཚན་ལྔར་དབྱེ་སྟེ།།ཀ་ཅ་ཏ་པ་ཙ་རྣམས་ཕོ།།ཁ་ཆ་ཐ་ཕ་ཚ་མ་ནིང་།།ག་ཇ་ད་བ་ཛ་ཝ་ཞ།།ཟ་འ་ཡ་ཤ་ས་རྣམས་མོ།།ང་ཉ་ན་མ་ཤིན་ཏུ་མོ།།ར་ལ་ཧ་ཨ་མོ་གཤམ་སྟེ།།ཨ་ནི་མཚན་མེད་ཅེས་ཀྱང་བྱ།།སྔོན་འཇུག་ལྔ་ཡི་བ་ཡིག་ཕོ།།ག་ད་མ་ནིང་འ་མོ་ཡིག།མ་ནི་ཤིན་ཏུ་མོ་ཡིན་ནོ།།དེ་རྣམས་གང་ལ་གང་འཇུག་ནི།།ཕོ་ཡིག་བ་ནི་ཀ་ཅ་ཏ།།ཙ་ག་ང་ཇ་ཉ་ད་ན།།ཛ་ཞ་ཟ་ར་ཤ་སར་འཇུག།མ་ནིང་ག་ནི་ཅ་ཏ་ཙ།།ཉ་ད་ན་ཞ་ཟ་ཡ་ཤ།སར་འཇུག་མ་ནིང་ད་ཡིག་ནི།།ཀ་པ་ག་བ་ང་མར་འཇུག།མོ་ཡིག་འ་ནི་ག་ཇ་ད།།བ་ཛ་ཁ་ཆ་ཐ་ཕ་ཚར།།ཤིན་ཏུ་མོ་ཡི་མ་ཡིག་ནི།།ཁ་ཆ་ཐ་ཚ་ག་ཇ་ད།།ཛ་ང་ཉ་ན་རྣམས་ལ་འཇུག།ཇི་ལྟར་འཇུག་པར་བྱེད་ཅེ་ན།།ཕོ་ནི་སྒྲ་རྩོལ་དྲག་པར་འཇུག།མ་ནིང་རན་པར་འཇུག་པ་ཡིན།།མོ་ནི་ཞན་པའི་ཚུལ་གྱིས་ཏེ།།ཤིན་ཏུ་མོ་ནི་མཉམ་པས་སོ།།ཅི་ཕྱིར་འཇུག་པར་བྱེད་ཅེ་ན།།ཐོག་མར་འདི་ལྟར་ཤེས་དགོས་ཏེ།།ལས་གང་ཞིག་ལ་བྱེད་པ་པོ།།གཞན་དང་དངོས་སུ་འབྲེལ་བ་ཡི།།དབང་དུ་བྱས་ནས་བྱེད་པོ་དང་།།དེ་ཡི་བྱེད་པ་གཉིས་པོ་ནི།།དངོས་པོ་བདག་ཡིན་བྱ་ཡུལ་དང་།།བྱ་བ་གཉིས་པོ་དངོས་པོ་གཞན།།དེ་བཞིན་བྱེད་པ་པོ་གཞན་དང་།།དངོས་སུ་འབྲེལ་མིན་ཇི་ལྟར་ཡང་།།བྱ་བ་བྱས་ཟིན་འདས་པ་དང་།།བྱ་བ་བྱེད་འགྱུར་མ་འོངས་དང་།།བྱེད་བཞིན་པ་ནི་ད་ལྟ་བ།།དེ་ཕྱིར་དུས་གསུམ་དབྱེ་བས་ནི།།བྱེད་ལས་དང་འབྲེལ་ངག་གི་ནི།།སྦྱོར་བ་ཀུན་ལ་ཁྱབ་པ་ཡིན།།བདག་གཞན་དབྱེ་བས་དེ་ཙམ་དུ།།ཁྱབ་པ་མིན་ཡང་བྱེད་པོ་དང་།།བྱ་ཡུལ་བསྡུ་ཕྱིར་དབྱེ་བ་དེ།།མཛད་ནས་བདག་གཞན་དང་འབྲེལ་བའི།།བྱ་བྱེད་རྣམས་ཀྱང་དེ་ཁོངས་བསྡུས།།དེས་ན་དུས་གསུམ་དུ་དབྱེ་བ།།བདག་གཞན་དབྱེ་བས་མ་ཁྱབ་པ།།བསྡུ་བའི་དོན་དུ་ཤེས་དགོས་པར།།གསུངས་ཀྱང་སྔོན་འཇུག་འ་ཡིག་སྐབས།།བྱེད་ལས་ཙམ་དང་འབྲེལ་བ་ཡི།།དངོས་པོ་བདག་ལའང་འཇུག་པ་མཐོང་།།དེ་ལྟར་ངེས་ནས་ཕོ་ཡིག་བ།།བསྒྲུབས་སོ་ལྟ་བུ་འདས་པ་དང་།།བསྒྲུབ་བྱའི་ལྷ་དང་བསྒྲུབ་པར་བྱ།།ཞེས་སོགས་དངོས་པོ་གཞན་ལ་འཇུག།མ་ནིང་ག་ད་གཉིས་པོ་ནི།།གཅོད་པ་པོ་དང་གཅོད་པར་བྱེད།།གཅོད་པར་འགྱུར་དང་དཀྲི་བ་པོ།།དཀྲི་བར་བྱེད་དང་དཀྲི་བར་འགྱུར།།ཞེས་སོགས་དངོས་པོ་བདག་དོན་དང་།།གཅད་བྱའི་ཤིང་དང་གཅད་པར་བྱ།།དཀྲི་བྱའི་སྣལ་མ་དཀྲི་བར་བྱ།།ཞེས་སོགས་དངོས་པོ་གཞན་དོན་དང་།།གཅོད་བཞིན་པ་དང་དཀྲི་བཞིན་པ།།ཞེས་སོགས་ད་ལྟ་བསྒྲུབ་ཆེད་འཇུག།མོ་ཡིག་འ་ནི་འཆད་པ་པོ།།འཆད་པར་བྱེད་དང་འཆད་པར་འགྱུར།།ཞེས་སོགས་དངོས་པོ་བདག་དངོས་དང་།།འགྲོ་བ་པོ་དང་འགྲོ་བར་བྱེད།།ཅེས་སོགས་བདག་དོན་ཕལ་པ་དང་།།འཁྱིལ་ལོ་ཞེས་སོགས་ད་ལྟ་དང་།།འཁྱིལ་བར་འགྱུར་སོགས་མ་འོངས་འཇུག།ཤིན་ཏུ་མོ་ཡི་མ་ཡིག་ནི།།བདག་གཞན་དུས་གསུམ་མཉམ་པར་འཇུག།འོན་ཀྱང་བྱེད་པོ་གཞན་དངོས་དང་།།འབྲེལ་བའི་འདས་ལ་འའི་སྔོན་འཇུག།མེད་པར་ངེས་ཤིང་ག་ད་ཉུང་།།ད་ལྟ་བ་ལ་བའི་སྔོན་འཇུག།ཉུང་ཞིང་མགོ་ཅན་ད་ལྟ་བར།།བས་འཕུལ་མེད་པར་ངེས་པ་ཙམ།།གཞན་ཡང་བས་འཕུལ་ཅན་ཕལ་ཆེར།།བྱེད་པ་པོ་ནི་ད་ལྟ་དང་།།བྱ་ཡུལ་མ་འོངས་པར་བསྡུས་ནས།།འདས་ལ་བས་འཕུལ་ཡང་འཇུག་ཡོད།།ད་ལྟ་བ་ལ་གཉིས་ཀ་མེད།།མ་འོངས་འཕུལ་ཡོད་ཡང་འཇུག་མེད།།སྐུལ་ཚིག་འཕུལ་མེད་ཡང་འཇུག་ཡོད།།སྐབས་འགར་འདས་དང་སྐུལ་ཚིག་ལ།།ས་རྐྱང་སྦྱར་བས་འཐུས་པའང་ཡོད།།རྗེས་འཇུག་ཡི་གེ་བཅུ་པོ་ཡི།།ག་ད་བ་ས་བཞི་རྣམས་ཕོ།།ང་མ་འ་གསུམ་མོ་ཡིན་ཅིང་།།ན་ར་ལ་གསུམ་མ་ནིང་སྟེ།།མིང་གཞིའི་ཡི་གེ་ཀུན་ལ་འཇུག།ཇི་ལྟར་འཇུག་ཚུལ་གཉིས་ཡིན་ཏེ།།དང་པོ་སྒྲ་ཡི་འཇུག་ཚུལ་ནི།།ཕོ་ཡི་ག་ཡིག་ཡང་འཇུག་ཅན།།སྐྱེས་བུ་རབ་དང་ཕོ་ཡིག་བ།།ཡང་འཇུག་ཅན་ནི་སྐྱེས་བུ་འབྲིང་།།ག་བ་ཡང་འཇུག་མེད་པ་དང་།།ད་སའི་མཐའ་ཅན་ཐ་མ་སྟེ།།དྲག་པ་ཕོ་ལའང་ནང་གསེས་ཀྱིས།།དྲག་ཞན་བར་མ་གསུམ་དུ་དབྱེ།།དེ་བཞིན་ཞན་པ་མོ་ལ་ཡང་།།ནང་གསེས་དྲག་ཞན་གཉིས་དབྱེ་སྟེ།།ང་མ་ཡང་འཇུག་ཅན་མོ་དང་།།ང་མ་ཡང་འཇུག་མེད་པ་དང་།།འ་མཐའ་ཅན་རྣམས་ཤིན་ཏུ་མོ།།བར་མ་མ་ནིང་ན་ར་ལ།།ཡང་འཇུག་ཡོད་དམ་མེད་ཀྱང་རུང་།།མིང་གཞི་ཕོ་ཡིག་མཐར་ཡོད་དང་།།མིང་གཞི་མ་ནིང་རྗེས་སུ་ནི།།ཡང་འཇུག་དང་བཅས་ཞུགས་པ་ན།།དྲག་དང་ཕྲད་པས་དྲག་པར་འགྱུར།།མིང་གཞི་མོ་ཡིག་རྗེས་སུ་ནི།།ཡང་འཇུག་མེད་པར་ཞུགས་པ་ན།།ཞན་དང་འཕྲད་པས་ཞན་པར་འགྱུར།།དེ་གཉིས་འགྱུར་བ་མ་ནིང་ཡིན།།མིང་གཞི་མོ་ཡིག་རྗེས་སུ་ནི།།ཡང་འཇུག་དང་བཅས་ཞུགས་པ་ན།།དྲག་ཞན་གཉིས་ཀའི་ཆ་ལྡན་ཕྱིར།།མཚན་གཉིས་མ་ནིང་ཞེས་སུ་གྲགས།།མིང་གཞི་མ་ནིང་རྗེས་སུ་ནི།།ཡང་འཇུག་མེད་པར་ཞུགས་པ་ན།།དྲག་གཞན་གང་དུའང་མི་འགྱུར་བས།།མཚན་མེད་མ་ནིང་ཞེས་སུ་འདོད།།གཉིས་པ་དོན་ལ་གཉིས་ཡོད་པའི།།སྔ་མ་གང་ལྟར་འགྱུར་བ་ནི།།རྗེས་འཇུག་གང་ལ་ཞུགས་པ་ཡི།།མིང་དེས་བདག་གཞན་སོགས་གང་སྟོན།།ཕལ་ཆེར་མིང་དེའི་སྔོན་འཇུག་གི།།ནུས་པར་སྦྱར་ནས་རྟོགས་པར་བྱ།།ཕྱི་མ་ཇི་ལྟར་འགྱུར་བ་ནི།།རྗེས་འཇུག་ཕོ་ཡིས་ཕོ་ཡིག་གི།།མིང་མཐའ་གཞན་དྲངས་དེ་བཞིན་དུ།།མོ་ཡིས་མོ་ཡི་མིང་མཐའ་དང་།།མ་ནིང་གིས་ནི་མ་ནིང་དྲངས།།དེ་རྣམས་རྟགས་མཚུངས་འདྲེན་ཚུལ་ཏེ།།བརྗོད་བདེ་འདྲེན་པའང་ཤིན་ཏུ་མང་།།གཞན་ཡང་མིང་མཐའ་དེ་ཉིད་ཀྱིས།།རྟགས་མཚུངས་པ་འམ་སྒྲ་མཐུན་པའི།།རྣམ་དབྱེ་བརྒྱད་དང་སླར་བསྡུ་སོགས།།སྔ་མའི་ཤུགས་དང་མཐུན་པར་འདྲེན།།དེ་དག་ནང་གསེས་གང་འཇུག་ནི།།རྣམ་དབྱེའམ་ཕྲད་བཅས་མིང་ཚིག་དེའི།།མཐར་སྦྱར་མིང་དོན་ལས་ཤེས་བྱ།།དེ་ཡང་ཆོས་རྣམས་ངོ་བོ་ཙམ།།བརྗོད་པ་རྣམ་དབྱེ་དང་པོ་སྟེ།།དཔེར་ན་བུམ་པ་ཀ་བ་བཞིན།།གསལ་བྱེད་བོད་ཀྱི་སྐད་ལ་ཉུང་།།ལས་དང་བྱ་ཡུལ་དོན་གཅིག་སྟེ།།དེ་ལྟའི་བྱ་བའི་ཡུལ་ཞིག་ལ།།བྱ་བ་བྱས་པར་སྟོན་པ་ལ།།གཉིས་པ་ལས་སུ་བྱ་བ་དང་།།གཉིས་པའི་ནང་ཚན་དེ་ཉིད་དང་།།བཞི་པ་དགོས་ཆེད་གསུམ་འདྲ་ཡང་།།བྱ་བ་བྱས་པས་བྱ་བའི་ཡུལ།།དེ་འམ་དེ་དང་འབྲེལ་བ་ལ།།ཕན་ཐོགས་མེད་ན་གཉིས་པ་སྟེ།།དཔེར་ན་ཤར་དུ་འགྲོ་ལྟ་བུ།།ཕན་ཐོགས་ཡོད་ན་བཞི་པ་སྟེ།།དཔེར་ན་སློང་ལ་སྦྱིན་ལྟ་བུ།།ཕན་ཐོགས་མེད་ཀྱང་བྱ་ཡུལ་དང་།།བྱ་བ་ངོ་བོ་གཅིག་ཡིན་ན།།གཉིས་པའི་ནང་ཚན་དེ་ཉིད་དེ།།དཔེར་ན་ལྷ་རུ་གསལ་ལྟ་བུ།།གང་ཞིག་གང་ལ་བརྟེན་པའམ།།གནས་དང་ཡོད་པའི་དོན་ཙམ་ལས།།བྱ་བ་གཏན་ནས་མི་བྱེད་ན།།རྣམ་དབྱེ་བདུན་པ་གནས་གཞི་སྟེ།།དཔེར་ན་སྟེང་དུ་མི་ཡོད་ལྟར།།ཚེ་སྐབས་གཉིས་དང་དོན་འདྲ་ན།།བདུན་པའི་ནང་ཚན་ཚེ་སྐབས་ཏེ།།དཔེར་ན་མཆུ་ཟླ་ཤར་བ་ན།།ཆོ་འཕྲུལ་དུས་ཆེན་ཚུགས་ལྟ་བུ།།རྣམ་དབྱེ་གཉིས་བཞི་བདུན་པ་དང་།།དེ་ཉིད་ཚེ་སྐབས་གསལ་བྱེད་སྒྲ།།སུ་ར་རུ་དུ་ན་ལ་ཏུ།།ཡིན་ཞིང་ཕལ་ཆེར་ལ་སྒྲ་དང་།།མཐུན་པས་ལ་དོན་རྣམ་དབྱེའང་ཟེར།།འོན་ཀྱང་ན་ལ་དེ་ཉིད་ལ།།མི་འཇུག་སྨྲ་བའི་སྒོ་ལས་གསུངས།།རྣམ་དབྱེ་གང་ལ་སྦྱོར་ཡུལ་དེས།།ཉེ་འགྱངས་གང་དུ་བྱ་བ་ཞིག།བྱས་ན་གསུམ་པ་བྱེད་སྒྲ་སྟེ།།དཔེར་ན་བདག་གིས་བཤད་ལྟ་བུ།།བྱ་བ་གཏན་ནས་མི་བྱེད་པར།།སྔ་ཕྱི་འབྲེལ་བྱེད་ཙམ་སྟོན་ན།།རྣམ་དབྱེ་དྲུག་པ་འབྲེལ་སྒྲ་སྟེ།།དཔེར་ན་བདག་གི་མིག་ལྟ་བུ།།རྣམ་དབྱེ་གསུམ་དྲུག་གསལ་བྱེད་སྒྲ།།ས་མཐའ་ཡོད་དང་མེད་པ་ཡི།།གི་ཀྱི་གྱི་འི་ཡི་ལྔ་ཡིན།།གང་ཞིག་གང་ལས་བྱུང་བའམ།།བྱེ་དང་ལྷུང་བའི་དོན་ལྡན་ན།།རྣམ་དབྱེ་ལྔ་པ་འབྱུང་ཁུངས་ཏེ།།དཔེར་ན་ཞལ་ནས་ཐོས་ལྟ་བུ།།གསལ་བྱེད་སྒྲ་ནི་ནས་ལས་ཏེ།།དགར་དང་སྡུད་པའང་ལྔ་པར་གཏོགས།།གཞན་ཡང་ཚིག་དོན་གོང་འོག་ཏུ།།བསྡུ་རྒྱུ་ཡོད་ན་སྡུད་པའི་སྒྲ།།དང་དང་ཀྱང་ཡང་འང་སོགས་སྦྱོར།།རྣམ་གྲངས་དུ་མས་དོན་བསྐྱར་ན།།འབྱེད་སྡུད་སྒྲ་འཇུག་དགག་པ་དང་།།བདག་དོན་ཡོད་ན་ཐོག་མཐའ་རུ།།པ་སྡེའི་རྟགས་རྣམས་ཅི་རིགས་འཇུག།རྒྱན་དུ་གྱུར་པའི་ཚིག་ཕྲད་ཀྱང་།།དོན་ལ་བསྙེགས་པ་ཡོད་ན་སྦྱོར།།དེ་བཞིན་བསྟན་བྱ་ལྷག་ཡོད་ན།།ལྷག་བཅས་སྒྲ་སྦྱོར་ཚིག་དོན་ནི།།རྫོགས་ན་སླར་བསྡུའི་སྒྲ་རྣམས་སྦྱོར།།དགོས་པ་ཅི་ཕྱིར་འཇུག་ཅེ་ན།།མོ་ཡིག་དབྱངས་དང་མི་ལྡན་ན།།ཕོ་ཡིག་གསལ་བྱེད་བརྗོད་མི་ནུས།།དེ་ཕྱིར་དབྱངས་ལྔར་བཞེད་པ་བདེ།།ཕོ་ཡིག་དབྱངས་ལྡན་དེ་དག་ལའང་།།རྗེས་འཇུག་བཅུ་པོ་མ་ཞུགས་ན།།དོན་གྱི་ངོ་བོ་ཙམ་སྟོན་པའི།།མིང་དང་དོན་གྱི་ཁྱད་པར་རྣམས།།སྟོན་པའི་ཚིག་དང་དོན་ལྡན་པའི།།ངག་གི་བརྗོད་པ་ཡོད་མིན་ཏེ།།ཡི་གེའི་ཁོངས་ནས་མིང་དབྱུང་ཞིང་།།མིང་གི་ཁོངས་ནས་ཚིག་ཕྱུང་ནས།།ཚིག་གིས་དོན་རྣམས་སྟོན་པས་སོ།།མིང་ཚིག་བརྗོད་པ་མེད་ན་ནི།།ཐུན་མོང་ཐུན་མོང་མ་ཡིན་པའི།།ཤེས་བྱ་སྟོན་པའང་མེད་པར་འགྱུར།།དེ་ཕྱིར་འཕགས་ཡུལ་མཁས་རྣམས་ཀྱི།།རྗེས་སུ་འབྲངས་ནས་གསུངས་པ་འདི།།སྐྱེ་བོ་ཀུན་གྱིས་རྟོགས་གྱུར་ཅིག།ཚིག་གི་སྒྲ་ཙམ་འདྲ་ན་ཡང་།།དོན་ལ་ཁྱད་པར་ཤིན་ཏུ་ཆེ།།དེ་ཕྱིར་བརྡ་དག་ལ་བརྟེན་ནས།།མ་ནོར་དོན་རྣམས་འཚོལ་བ་གཅེས།།དོན་ལ་མི་རྨོངས་རྨོངས་པ་ཡང་།།ལུགས་འདིར་མཁས་མིན་གྱིས་བྱེད་དེ།།སྒྲ་ཤེས་དོན་ལ་མི་རྨོངས་ཞེས།།མཁས་པའི་གསུང་ལ་ཡོངས་སུ་གྲགས།།འདི་ལ་མ་སྦྱངས་རྨོངས་ཚོད་ཀྱིས།།འཆད་རྩོད་རྩོམ་པའི་གྲྭར་འཇུག་པ།།ཝ་སྐྱེས་སེང་ལྤགས་གྱོན་པ་བཞིན།།ནམ་ཞིག་རྗེས་ངན་གསལ་བར་འགྱུར།།དེ་ཕྱིར་བློ་གསལ་དོན་གཉེར་རྣམས།།རྟགས་འཇུག་དཀའ་གནད་གཟུགས་བརྙན་ཀུན།།གསལ་བར་འཆར་བའི་མེ་ལོང་འདིར།།ལ་འུར་གཟིགས་མོར་སྐྱོན་དང་ཀྱེ།།འདི་ལ་ནོངས་པའི་ཚོགས་མཆིས་ན།།གཟུར་གནས་མཁས་པའི་སྤྱན་སྔར་འཆགས།།ཅུང་ཟད་འབད་ལས་ཐོབ་པའི་དགེས།།ཀུན་གྱིས་འདི་དོན་རྟོགས་པར་ཤོག།ཅེས་རྟགས་ཀྱི་འཇུག་པའི་སྙིང་པོའི་དོན་མདོ་ཙམ་བརྗོད་པ་དཀའ་གནད་གསལ་བའི་མེ་ལོང་ཞེས་བྱ་བ་འདི་ནི།རང་གི་སློབ་བུ་རྗེ་དྲུང་སངས་རྒྱས་རྒྱ་མཚོ་དང་དོན་གྲུབ་ཕུན་ཚོགས་གཉིས་ཀྱིས་དགོས་ཚུར་ལྟར།མཁས་མཆོག་སི་ཏུ་པཎ་ཆེན་དང་ཐམས་ཅད་མཁྱེན་པ་དྷརྨ་བྷ་དྲ་དཔལ་བཟང་པོའི་བཞེད་པ་དང་མཐུན་པར་དབྱངས་ཅན་གྲུབ་པའི་རྡོ་རྗེས་སྦྱར་བའོ།།།།